text: Sønderjyde vinder i Lotto - for anden gang
  15 december 2017 kl. 18.18
  En mand fra Aabenraa har nu været ualmindelig heldig to gange. I lørdags vandt han 1,5 millioner kroner på syv rigtige.
  Måske han skal have kælenavne Fætter Højben. Manden fra Aabenraa, der i lørdags fik syv rigtige og vandt 1,5 millioner kroner i Lotto. I hvert fald er han forfulgt af samme imponerende held som Anders Ands usandsynlig heldige fætter.  
  Det er nemlig anden gang, at sønderjyden får syv rigtige og vinder en af de store gevinster i Lotto.
  - Jeg vandt 700.000 kroner i 2001. Det var den laveste præmie, som syv rigtige havde givet nogensinde, fortæller han Danske Spil.
  Lørdagens gevinst var ”kun” på 1,5 millioner kroner, fordi puljen på seks millioner blev delt mellem fire vindere.
  - Jeg spiller en femugers-kupon, så jeg plejer faktisk ikke at tjekke, før jeg får den fornyet. Men jeg har spillet den samme kupon siden 1989, så da jeg skimmede dem, synes jeg, at der var mange bekendte tal, fortæller sønderjyden. 
  Parret vil gerne være anonyme, da de er kendte ansigter i Aabenraa. Men de ved allerede, hvad nogle af pengene skal bruges til.
  - Det første. vi vil gøre, er at betale al gælden i huset ud. Det giver sådan en dejlig ro. Men på sigt vil vi nok gerne have et mindre hus, fortæller de.
  